P. Hrušovský, predseda NR SR: (2004-05-12):
Nech sa páči, pán poslanec Kozlík. S. Kozlík, poslanec: Ďakujem. Je nešťastím, ak vývoj ukáže, že žiadne zbrane hromadného ničenia v dotknutej krajine neexistujú a vlády krajín, ktoré sa do intervencie zapojili, boli nesprávne informované vlastnými spravodajskými službami. Je nešťastím, ak v krajine priamo dotknutej vojenskou intervenciou nastal v jej dôsledku stav, ktorý podmieňuje a ospravedlňuje pokračujúcu vojenskú intervenciu ako jediný spôsob predídenia totálneho rozvratu v tejto krajine. Je nešťastím, ak napriek vojenskej intervencie napätie v dotknutej krajine ďalej eskaluje a prináša utrpenie jej občanom, ale aj príslušníkom intervenčných jednotiek a ich blízkym. Je nešťastím, ak sa eskalácia napätia a utrpenie nevinných ľudí prenášajú z dotknutej krajiny aj do ďalších štátov sveta vrátane Európy. A je absolútnym nešťastím, ak sa všetky uvedené nešťastia dejú v rovnakom čase a priestore bez toho, aby sa otvorene o nich diskutovalo a hľadalo sa efektívne riešenie. Vážená Národná rada, s relatívnou ľahkosťou prešiel v slovenskom parlamente návrh na vyslanie slovenskej jednotky do Iraku. Viacerí sme pritom upozorňovali, že pre takéto rozhodnutie nebol v danom čase dostatok informácií a aj ja osobne som sa z uvedeného dôvodu zdržal hlasovania. V diskusii, ale i po hlasovaní zaznel v našom parlamente rad názorov podmieňujúcich výsledok hlasovania a vyslanie slovenskej jednotky do Iraku permanentným monitorovaním vývoja v Iraku, ale aj možných dôsledkov vojenského konfliktu v iných krajinách vrátane Slovenska. Nešťastný prístup na spôsob nevidím, nepočujem, nepremýšľam, avšak zvolila súčasná vládna moc na Slovensku, keď vláda evidentne podceňuje riziká vyplývajúce z eskalácie napätia situácie v Iraku pre bezpečnosť územia a občanov Slovenskej republiky. Predseda vlády, ale aj zodpovední ministri od počiatku vstupu Slovenskej republiky do irackého konfliktu s bezstarostnou ľahkosťou hraničiacou s nezodpovednosťou presvedčujú našich občanov o tom, že ich bezpečnosť nie je žiadnym spôsobom ohrozená. Osobitne výrazne sa uvedený laxný prístup prejavil po udalostiach v španielskom Madride, keď na akútnu situáciu reagovala naša vláda úplne spomalene a nedostatočne, pričom Rada obrany štátu váhavo zasadla až po viacnásobnej urgencii prezidenta republiky. Po narýchlo zvolanom a nie dlhom rokovaní sa Rada obrany štátu uzniesla, že Slovensku a jeho občanom žiadne akútne nebezpečenstvo nehrozí, že nie je potrebné prijímať žiadne dodatočné bezpečnostné opatrenia a že si môžeme pokojne pritiahnuť periny pod brady. Tešili by sme sa spoločne s vládou, keby medzitým neboli zachytené signály o aktivitách teroristických skupín v okolitých susedných krajinách, keby naši najbližší susedia, ale aj vzdialenejšie štáty nerozbehli diskusie o vývoji situácie v Iraku a o možných dôsledkoch tejto situácie na ich vlastné krajiny. Pritom viaceré krajiny účastné na vojenskej akcii v Iraku už svoje jednotky stiahli alebo o ich stiahnutí uvažujú. Je preto najvyšší čas pre takúto diskusiu aj na Slovensku. Samozrejme, že táto diskusia by mala byť vecná a argumentačná, ale musí prebehnúť. Príslušné rozhodnutia či už na úrovni vlády, alebo parlamentu by mali byť výsledkom tejto diskusie. Výsledkom nemusí byť len priamo súhlas alebo nesúhlas s istou formou účasti Slovenska v priestore Iraku. Výsledkom môže byť aj podmienečné a časovo vymedzené rozhodnutie viazané na mandáty Organizácie Spojených národov, respektíve NATO. V tomto by som skutočne výsledok tejto diskusie nechcel prejudikovať. Avšak pri ktoromkoľvek riešení prvoradá musí byť otázka bezpečnosti územia a občanov Slovenskej republiky. V tomto ohľade nie je priestor na rozsiahle diskusie, tu musí vláda konať bezodkladne. Nakoľko doterajšia činnosť vlády v smere posilnenia bezpečnosti územia a občanov Slovenskej republiky nie je presvedčivá, predkladám ctenej Národnej rade na schválenie návrh uznesenia Národnej rady Slovenskej republiky, ktorým žiada vládu Slovenskej republiky, aby v súvislosti so situáciou v Iraku a v súvislosti s udalosťami v Madride predložila Národnej rade správu o krokoch zabezpečujúcich vyššiu mieru ochrany územia a občanov Slovenskej republiky. Predpokladám, že predložený návrh uznesenia bude podnetom na podstatne rozsiahlejšiu diskusiu pléna Národnej rady o probléme Iraku a jeho dôsledkoch v širších aspektoch. Ďakujem za podporu navrhovaného uznesenia a taktiež za vašu pozornosť. (Potlesk.)